KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru 2

L-Erbgħa, 22 ta' Mejju, 2013

Stampat fl-Uffiċċju tal-Iskrivan

Prezz €2.50

Laqgħa Nru 2

L-Erbgħa, 22 ta' Mejju, 2013

Il-Kumitat iltaqa' fil-Palazz, il-Belt Valletta, fis-6.18 p.m.

ROBERT CUTAJAR: Sinjura President, fil-laqgħa preċedenti jien kont għamilt riferenza wkoll għall-kunsilli lokali imma m'iniex naraha mniżżla fil-Minuti.

Issemmew il-problemi li jeżistu f'lokalitajiet differenti ta' pajjiżna, issemmiet l-awareness fuq is-saħħa primarja imma jien semmejt ukoll li għandu jkun hemm aktar għarfien fuq il-kunsilli lokali għaliex illum, il-focal point ta' kull lokalità saru l-kunsilli lokali.

THE CHAIRPERSON (Onor. Deborah Schembri): Mela nitlob lis-Segretarju tagħna sabiex jagħmel din il-korrezzjoni żgħira fil-Minuti.

L-Onor.

SILVIO PARNIS: Għalija nistgħu mmexxu.

Il-Minuti tal-Laqgħa Nru. 01 li saret nhar l-Erbgħa 22 ta' Mejju 2013 ma ġewx ikkonfermati u jridu jsiru xi korrezzjonijiet għalihom.

THE CHAIRPERSON: Nixtieq inpoġġi fuq il-Mejda tal-Kamra;

Ittra datata 14 ta' Frar, 2013 mibgħuta mill-Imħallef Franco Depasquale Chairman tal-Bord tal-Pulizija, fejn ma' din l-ittra qiegħed jippreżenta lill-Kumitat ir-Rapport Annwali għas-Sena 2012 dwar il-ħidma tal-Bord.

Irċevejna wkoll risposta mingħand l-Onor.

Chris Said dwar l-istedina tagħna, fejn qed jgħidilna li llum kellu jkun preżenti fil-Kumitat għall-Konsiderazzjoni tal-Abbozzi ta' Liġijiet u għalhekk ma setax ikun preżenti għal din il-laqgħa.

Madankollu jixtieq li jiġi jagħmel din il-preżentazzjoni f'data oħra, preferibbilment għal nofs Ġunju.

Għalhekk aħna se nieħdu nota ta' dan u għal nofs Ġunju nkunu nistgħu nerġgħu nkellmu lill-Onor.

DISKUSSJONI MILL-MEMBRI TAL-KUMITAT DWAR IL-PJAN TA' ĦIDMA GĦALL-KUMITAT DWAR L-AFFARIJIET SOĊJALI GĦAL DIN IL-LEĠIŻLATURA - KONTINWAZZJONI

THE CHAIRPERSON: Issa nistgħu ngħaddu għad-diskussjoni tal-lum, fejn se nkomplu nitrattaw il-Pjan ta' Ħidma għall-Affarijiet Soċjali għal din il-leġiżlatura.

L-aħħar darba konna qegħdin nitkellmu fuq kif se nipprovaw nagħżlu topic kull wieħed li naħsbu li huwa iktar importanti minn oħrajn u nagħtu ftit ideat għalfejn nixtiequ li dan it-topic ikun fl-aġenda tagħna għal din is-sena.

Ovvjament imbagħad naraw liema topic huwa forsi l-aktar imminenti li niddiskutu biex speċi nagħtu skala lis-suġġetti li nagħżlu ħalli dawn jiġu wara xulxin.

L-Onor.

ROBERT CUTAJAR: Sinjura President, kif kelli ċ-ċans nitkellem miegħek proprju qabel il-bidu ta' din il-laqgħa, jiena xtaqt nislet żewġ suġġetti li jinkorporaw flimkien ħalli nkunu nistgħu naraw jekk huwiex possibbli jew le li dan jitpoġġa fuq l-aġenda tal-ħidma tagħna għall-ġimgħat u x-xhur li ġejjin.

Ridt norbot – ovvjament minn aspett soċjali però taħt lenti differenti - l-aspett sportiv b'rabta mas-saħħa u allura l-issue tal-obeżità.

Aħna nafu li pajjiżna llum, sfortunatament qiegħed fuq quddiem nett fil-lista ta' dak li għandu x'jaqsam mal-obeżità.

Jiena din rajtha li apparti li hija marbuta mas-saħħa, għandek ukoll l-aspett soċjali fiha wkoll.

U naħseb li għadna ma wasalniex fi stadju fejn noħolqu aktar kuxjenza dwar l-importanza tal-isports u l-aspett fiżiku fost it-tfal tagħna, fejn nibdew mill-iskola primarja u nibqgħu għaddejjin sal-iskola sekondarja.

U allura naħseb li rridu naraw li noħolqu aktar kuxjenza - possibbilment anke b'rapport, minn nies li jistgħu jagħtuna l-veduti tagħhom - b'rabta mal-problema li qiegħda tolqot lill-poplu tagħna.

Għaldaqstant nixtieq li dawn is-suġġetti jiġu nkorporati fl-aġenda ta' dan il-Kumitat.

THE CHAIRPERSON: Grazzi.

L-Onor.

SILVIO PARNIS: Jiena nixtieq li nikkonċentraw ftit fuq il-Housing.

Bħalma tkellimna l-ġimgħa l-oħra, il-problema tal-Housing hija problema kbira f'dan il-pajjiż u fl-aħħar mill-aħħar hija wkoll sfida.

Għalhekk inħoss li bi ftit tnaqqis fil-burokrazija u bi ftit bidla fil-kodiċi li hemm f'numru ta' skemi fil-Housing, dawk in-nies li huma sidien tar-residenza tagħhom u li jixtiequ japplikaw sabiex jagħmlu xi xogħlijiet ta' irranġar u titjib fir-residenza tagħhom imma ma jikkwalifikawx għall-għajnuna minn naħa tal-Awtorità tad-Djar għax il-valur tal-post tagħhom jeċċedi l-€100,000 ikunu jistgħu jiġu rimedjati.

Din hija miżura anti-soċjali meta wieħed jikkonsidra li ċerti applikanti jkunu fuq il-benefiċċji soċjali, fuq il-pensjoni jew ikunu bla xogħol u jkunu akkwistaw id-dar tagħhom wara xi separazzjoni.

Ta' min jinnota li x-xogħlijiet li japplikaw għalihom ivarjaw minn tiswijiet ta' soqfa perikolużi sa tibdil ta' kmamar tal-banju.

Meta nkunu qegħdin nitkellmu fuq Housing hawnhekk ma naħsibx li għandna nieħdu xi tul ta' żmien u kważi kważi nistgħu nissuġġerixxu liċ-Chairperson ta' din l-awtorità sabiex jagħmel dan.

Qiegħed ikun hemm ukoll każijiet fejn inkwilini li jgħixu f'residenzi privati u li japplikaw għas-sussidju tal-kera mal-Awtorità tad-Djar, jiġu skwalifikati wara spezzjoni fir-residenza tagħhom għall-fatt li l-post ma jkunx fi stat abitabbli.

Issa meta wieħed jikkonsidra l-fatt li l-postijiet antiki ma nbnewx fuq il-parametri tal-bini tal-lum kif rikjest mill-MEPA, hija xi ħaġa nġusta li tiskwalifikahom, iktar u iktar meta hija xi ħaġa impossibbli li tiġi allokat post min-naħa tal-Awtorità tad-Djar bħala akkomodazzjoni soċjali.

Qed ngħid dan għax nafu x'inhi l-problema tal-Housing, bil-burokrazija kbira li teżisti.

Biżżejjed f'dan il-pajjiż għandek nies li m'għandhomx fejn joqogħdu.

Issa meta se tipprova tapplika biex ittejjeb se ssib dawn il-problemi wkoll.

Pereżempju, ikun hemm każ fejn koppja sabu post b'kera ta' bejn €200 u €250, dawn imorru japplikaw għas-sussidju u jgħidulhom li ma jistgħux japplikaw għax it-tieqa li għandhom fit-tali kamra ma tgħaddix biżżejjed arja minnha!

Allura jien qed nipproponi li bħala Kumitat - jekk ikun hemm bżonn - niltaqgħu maċ-Chairperson tal-Awtorità tad-Djar biex din il-burokrazija żejda – filwaqt li napprezzaw dak li sar fl-imgħoddi għax dawn il-miżuri ta' sussidju fuq il-kera ddaħħlu matul dawn l-aħħar snin – nneħħuha billi naraw li n-nies ma jsibux ostakli biex jieħdu s-sussidju fuq il-kera tagħhom.

Ma ninsewx li dawn ħafna minnhom ikunu għaddew minn sfidi soċjali, minn separazzjonijiet, eċċ u mbagħad jipprovaw forsi jitilgħu tarġa u jsibu dan il-ħajt quddiemhom.

Ejjew inneħħuha l-burokrazija żejda billi nibdew minn dawn l-affarijiet żgħar li m'għandhomx jieħdu ħinijiet twal.

Nistgħu nagħmlu rapport qasir li nkunu nistgħu ngħadduh liċ-Chairperson tal-Awtorità biex dan imbagħad ikun jista' jiddiskutih fil-bord u dawn l-affarijiet li semmejt jitneħħew mill-kodiċi li jkun hemm fl-iskemi tal-Awtorità tad-Djar.

THE CHAIRPERSON: Grazzi.

Jiena naħseb li dan is-suġġett tal-Housing huwa wieħed interessanti, speċjalment fejn jidħlu sitwazzjonijiet soċjali ta' ċerti ammont ta' nies li jkunu qegħdin imissu mal-faqar, jew li jkunu fil-faqar jew li nkella, għalkemm illum mhumiex fil-bżonn, jaf jinqalagħlhom xi għawġ, xi kultant mard fil-familja u xi kultant separazzjonijiet, li jistgħu jwassluhom f'sitwazzjoni fejn ikollhom bżonn li jmorru quddiem il-Housing biex forsi jieħdu xi dar bil-kera jew anke biex jixtruha.

Li nsib ukoll hu li xi kultant il-kuntratti li jsiru mal-Housing Authority ikun fihom ċerti klawsoli li ma jkunux japplikaw għall-aktar nies vulnerabbli u għall-aktar nies li għandhom bżonn.

Allura naħseb li nistgħu nwessgħu daqsxejn id-diskussjoni tagħna meta niġu biex niddiskutu dan is-suġġett ħalli naraw il-persuni l-iktar vulnerabbli vis-à-vis is-servizzi li tagħti l-Housing u b'hekk, inkunu qegħdin ninkorporaw kemm l-affarijiet li għandhom x'jaqsmu ma' kera mal-burokrazija żejda li forsi teżisti, kif ukoll x'tip ta' kuntratti qegħdin isiru u jekk dawn l-affarijiet japplikawx.

Nista' insemmi xi ħaġa li qed tiġini f'moħħi bħalissa li għandha x'taqsam ma' nisa jew irġiel li jkunu qegħdin fi stadju ta' separazzjoni, fejn ħafna drabi dawn is-servizzi jkunu available għal min hu separat diġa' filwaqt li għal min ikun fil-proċess ta' separazzjoni, għax ma jkunux għaddew minn separazzjoni kwieta u bonarja, u allura jkunu l-aktar nies vulnerabbli għax jista' ikun għaddej xi forma ta' abbuż ukoll, ma jsibux shelter mill-Housing Authority.

Għalhekk naħseb li all in all dan huwa suġġett interessanti ħafna u li għandna forsi nwessgħu r-remit ta' dak li aħna nistgħu niddiskutu mingħajr ma nieħdu ħafna żmien u we pin point dawk l-affarijiet maċ-Chairperson tal-Awtorità u forsi ma' xi nies oħra nvoluti fil-Housing biex ikollna feedback ta' x'tip ta' skemi hemm u min jista' jgawdi minnhom.

U we pin point lejn in-nuqqasijiet għax xi kultant min ikun qiegħed fiha ma jkunx qed jaraha u minn ħajt għoli xi kultant ma tkunx qiegħda tara dak l-oġġett.

Nerġa' ngħid li dan huwa suġġett interessanti ħafna.

L-Onor.

ETIENNE GRECH: Sinjura President, is-suġġett li għażilt jien huwa marbut mal-Mental Capacity Act.

Din hija liġi li ġiet attwata fl-Ingilterra biex tagħmel tajjeb għal dawk in-nies li għal raġunijiet varji, fosthom mard mentali, età u problemi marbuta mal-età, fosthom id-dementia, ikollhom legal framework fejn ikun hemm xi ħadd li jirrappreżentahom meta jkunu jridu jittieħdu ċerti deċiżjonijiet importanti, bħal pereżempju meta jiġu biex jagħmlu xi kuntratt ta' wirt, meta jiġu biex jiffirmaw xi kuntratt jew inkella meta jiġu biex jagħmlu xi dokument ieħor ta' valur legali.

Hemm ċerti prinċipji f'din il-liġi tal-Ingilterra u nixtieq li mhux niflu din il-liġi Ingliża biss imma li nitħaddtu fuqha biex forsi xi darba naslu biex inġibuha fis-seħħ anke hawn Malta.

Dan is-suġġett ma sibtux b'kumbinazzjoni imma kont qiegħed f'lecture mogħti mill-Kummissarju responsabbli mill-persuni bi problemi mentali u mill-anzjani li ta rendikont ta' din il-liġi u ħass - u b'hekk tani din l-idea tajba - li hija importanti għal pajjiżna biex ma nħallux li jsiru ċerti abbużi fuq l-anzjani jew fuq persuni li għandhom kondizzjonijiet mentali meta dawn jiġu biex jagħmlu xi kuntratti jew dokumenti legali.

Il-prinċipji li għandha din il-liġi hija li pereżempju persuna ma ngħidux li m'għandhiex kapaċità imma li għandha kapaċità limitata u li persuna tista' tiġi appointed on behalf of that person jew inkella l-Istat jista' jaħsbilha għal wieħed biex ikun hemm xi ħadd li verament jara l-interess ta' dak li jkun u li d-deċiżjonijiet li jsiru f'termini ta' kuntratti jew testmenti jew public deeds oħra jkunu verament fl-interess ta' dik il-persuna li tkun milquta b'xi kondizzjoni mentali jew li nkella tkun invalida minħabba l-età.

Din hija xi ħaġa tajba u għandna naraw li niddiskutuha.

Naħeb ukoll li għandna nallaċjawha ma' liġi oħra li m'għandniex f'pajjiżna u li tirregola d-donazzjonijiet tal-organi.

Hawn Malta m'għandniex din il-liġi u fil-fatt id-donor cards ma jġorrux piż legali.

Pereżempju lanqas għandna d-donor database bħalma għandhom f'ħafna pajjiżi żviluppati Ewropej.

Barra minn hekk il-liġi tagħraf sew il-metodi li jintużaw għax hemm dik li jgħidulha l-opt-in u l-opt-out methods, fejn pereżempju jkollok persuna l-ITU li tkun brain dead u wieħed ikun irid jara jekk dik il-persuna qattx uriet ix-xewqa li tħalli l-organi warajha jew le.

Dan ukoll huwa suġġett li nixtieq li niddiskutuh f'dan il-Kumitat.

THE CHAIRPERSON: Naħseb li dan is-suġġett huwa interessanti għax qed nitkellmu fuq nies li għandhom diminished mental capacities.

Naħseb li rridu nagħmlu distinzjoni bejn il-liġi barranija u dik Maltija biex naraw x'għandna u x'm'għandniex għax kif nafu hawn Malta għandna l-kunċett tal-kuratur li jieħu ħsieb ċerti aspetti li semmejt inti Onorevoli, li għandhom x'jaqsmu mal-Mental Capacity Act.

Jekk naraw li hemm affarijiet li jmorru oltre minn dawk li għandna aħna forsi nkunu nistgħu b'xi mod nibbriġġjaw dik il-gap imma rridu noqogħdu attenti li ma nagħmlux overlapping ta' xi ħaġa li diġa' qiegħda hemm u li forsi m'hawnx daqshekk konoxxenza tagħha.

Rigward id-donazzjoni tal-organi naħseb li dan huwa suġġett li se jeħdilna a good chunk mill-ħin tagħna u għandu jkun mertu ta' studju għalih.

F'dan l-istudju għandna ninkludu fost l-oħrajn x'jiġri meta jkun hemm persuna li għandha mental incapacity u li forsi xtaqet tagħti l-organi tagħha.

B'hekk nieħdu l-mental capacity ta' dik il-persuna u norbtuha mal-kuntest tal-organ donation meta niġu biex niddiskutu dan is-suġġett.

Nistgħu nagħmlu ftit riċerka żgħira biex naraw jekk bejn il-Mental Capacity Act Ingliża u l-kunċett ta' kuraturi Maltin hemmx xi diskrepanzi li forsi nistgħu nibbriġġjawhom għax dik naħseb li mhijiex xi diskussjoni li għandha teħdilna ħafna ħin peress li kemm niġu briefed u mbagħad niddiskutuha bejnietna.

Rigward l-organ donation naħseb li wasal iż-żmien hawn Malta li niddiskutu dan is-suġġett fid-dettal.

Li kien qed jiġini f'moħħi waqt li qed niddiskutu hu li għandna ċerti suġġetti li se jkunu aktar vasti fir-riċerka tagħhom u li r-riċerka li rridu nagħmlu aħna għandha tkun vis-à-vis lil min irridu nkellmu waqt li nkunu qegħdin nagħmlu dan l-istħarriġ tagħna.

Imbagħad hemm ċerti suġġetti oħra li huma inqas diffiċli biex nitrattawhom għax aktar jinvolvu diskussjoni bejnietna.

Issa bl-għajnuna tar-Research Analyst tagħna nkunu nistgħu naraw daqxejn iktar x'inhi l-pożizzjoni attwali u naraw ukoll x'hemm barra u niddiskutuha bejnietna.

Naħseb li tkun idea tajba – imma nixtieq nara jekk intom taqblux miegħi – li peress li aħna se nkunu qegħdin niltaqgħu bejn wieħed u ieħor darba fil-ġimgħa, ovvjament sakemm ma jkunx hemm xi ħaġa li twaqqafna milli nagħmlu hekk, li jkollna tliet ġimgħat fejn niltaqgħu man-nies meta nkunu rridu li nisimgħu lil xi nies fuq tali suġġett, u mbagħad nużaw il-ġimgħa l-oħra biex niddiskutu dawn is-suġġetti qosra bejnietna peress li dawn ma jirrikjedux rapporti twal u eżawrjenti fuqhom.

Għalhekk darba fix-xahar indaħħlu topic fuq l-aġenda tagħna li jkun wieħed minn dawn it-topics, bħal tal-Housing jew bħal tal-Mental Capacity Act biex nikkumplimentaw ix-xogħol l-ieħor tagħna u noħorġu wkoll rapporti żgħar in between tar-rapporti l-kbar li se nkunu qegħdin noħorġu.

Naħseb li jekk aħna nfittxu biżżejjed - meta jkun hawn il-membri l-oħra ta' dan il-Kumitat inkunu nistgħu narawha aktar fid-dettal – insibu li hemm suġġetti li ma jridux public consultation kbira fuqhom u li bħala Kumitat nistgħu nagħtu l-input tagħna fuqhom.

Jien naħseb li hija idea tajba u li tista' timxi.

ETIENNE GRECH: Taħseb li fuq dawn nistgħu noħorġu xi rapporti li juru l-konklużjonijiet u l-pariri tagħna?

Aħna l-ewwel niddiskutuhom bejnietna u mbagħad noħorġu xi forma ta' rakkomandazzjoni.

Ir-rapport m'hemmx bżonn li jkun full fledged bħalma nistgħu nagħmlu fuq is-suġġett tal-organ donation jew fuq tal-obeżità u l-isports jew fuq xi ħaġa oħra li beħsiebni nitkellem fuqha issa.

Jiġifieri jista' ikollok rapporti żgħar informattivi u bir-rakkomandazzjonijiet tal-bord li ma jkunux hefty.

Li xtaqt niddiskuti - u naħseb iktar ma mmur iktar qed nirrealizza kemm hu importanti dan is-suġġett – issa huwa proprju s-suġġett tal-vjolenza domestika.

Fil-fatt fl-aħħar leġiżlatura dan kien l-aħħar rapport li kien sar minn dan il-Kumitat.

Li nixtieq jien hu li noħorġu aktar l-aspett tal-vittmi tal-vjolenza domestika, l-ostakli u l-problemi li jsibu ma' wiċċhom dawn in-nies meta jiġu biex jużaw is-servizzi governattivi u l-istituzzjonijiet.

L-ewwel ma jiġu f'moħħi huma l-pulizija fl-għases, fejn jiddispjaċini ngħid li s-servizz hemmhekk huwa lacking bil-kbir meta jiġu biex jitrattaw ma' vittmi ta' vjolenza domestika.

Qiegħda nitkellem ukoll fuq istituzzjonijiet bħal dawk mentali, fejn hawnhekk ukoll niltaqa' ma' ħafna nies li qed isibu problemi f'dak ir-rigward.

U qiegħda nirriferi wkoll għall-aġenziji bħalma hija l-aġenzija Appoġġ.

Mingħajr ma nnaqqas mill-mertu tan-nies li jaħdmu hemmhekk, li għandhom intenzjonijiet tajbin u li fil-verità jagħtu kontribut siewi, ikolli ngħid li s-servizz li qed jingħata minn dawn it-tliet entitajiet fejn jidħlu vittmi ta' abbuż.… Peress li jiena avukat tal-familja u allura nara dawn it-tip ta' nies li jiġu abbużati, qiegħda nara li dejjem l-istess problemi minn dawn it-tliet entitajiet jinqalgħu.

Issa jista' ikun hemm entitajiet u istituzzjonijiet oħra, u allura nistgħu nistħarrġuhom ukoll, imma żgur li fuq dawn it-tliet entitajiet hemm problemi li huma reali li qed iħabbtu wiċċhom magħhom l-aktar nies vulnerabbli.

Pereżempju, tisma' b'persuni li jmorru f'għassa tal-pulizija mbenġlin u min ikun hemm l-għassa jgħidulhom biex imorru lura u jipprovaw jirranġaw l-affarijiet għax inkella kif imorru lura d-dar se jaqilgħuha agħar!

Din it-tip ta' tweġiba lanqas naf kemm-il darba smajtha.

Nies li jmorru jagħmlu rapport u xi kultant dan ir-rapport ma jitteħidtx għaliex ma jitteħdux bis-serjetà jew inkella l-pulizija taħseb li mhuwiex daqshekk gravi.

Riċentement xi ħadd sawwat lit-tfajla li kien joħroġ magħha, mar id-dar tagħha, sawwatha, ħadilha t-tarbija ta' xahrejn u l-pulizija lanqas biss arrestatu!

Għadni kif rajt persuna llum bl-istitches fuq moħħha, bi black eye u b'wiċċ kollu mbenġel imma l-pulizija ma marritx tarresta lill-aggressur.

Mela jekk forsi l-liġijiet qegħdin hemm, żgur li s-servizz mhux qed jaħdem.

Jiena tal-opinjoni li hawnhekk għandhom jiġu persuni mill-pubbliku, li kienu, li huma jew li għadhom vittmi ta' vjolenza domestika u li kostantament qegħdin ikunu vittmi tas-sistema, biex din is-sitwazzjoni toħroġ aktar fil-beraħ.

Jiena nħoss li l-vjolenza domestika ilha tintefa' taħt it-tapit is-snin, u għalkemm ċertu tip ta' rapporti fuq statistika nista' nifhimhom naħseb li issa rridu naraw kif qiegħda tinbidel il-ħajja tan-nies li qed jiġu affettwati minn dawn l-istituzzjonijiet.

Jien kellimt lil xi ħadd li spiċċa f'istituzzjoni mentali għaliex meta jmur hemm kienu qed jagħtuh shots ta' ċerta mediċina li anke jekk tkun perfettament normali tispiċċa tħawwdek!

U mbagħad dak li jkun jibqa' għaddej bil-problemi, jiġifieri naħseb li qed ikollna dik it-tip ta' problema wkoll.

Rigward l-aġenzija Appoġġ, għalkemm hemm ċerti drabi fejn isir ħafna ġid, għandek imbagħad każijiet ta' care orders ta' nies vulnerabbli u li jkunu għaddejjin minn xi tip ta' abbuż fejn is-sistema qiegħda tonqoshom.

Għandek ukoll l-issue ta' social workers li jdumu wisq biex imorru għand dik il-persuna jew is-psychologists li l-appuntament tagħhom huwa fit-tul wisq.

Għandek każijiet ta' care orders fejn it-tfal jispiċċaw jittieħdu b'mod mill-aktar inuman.

Smajt iktar minn każ wieħed fejn il-metodu ta' kif jittieħdu t-tfal huwa wieħed inġust ħafna mal-partijiet kollha, inkluż it-tfal u għalkemm fuq il-karta kollox jidher sabiħ u għalkemm mhumiex suġġetti li nieħdu pjaċir nitkellmu fuqhom, żgur li ma nistgħux nibqgħu nisimgħuhom fl-uffiċini tal-avukati, fl-uffiċini tat-tobba, fl-uffiċini tal-psychologists u tal-psychiatrists u l-poplu hemm barra ma jkunx jaf x'qed jiġri u min jista' jbiddel il-liġijiet jibqa' ma jagħmel xejn għax ma jkollux kuntatt ma' din ir-realtà!

Naħseb li dan il-Kumitat għandu jitratta din il-kwestjoni b'ċerta urġenza u n-nies li aħna nistiednu għandhom ikunu kemm mill-awtoritajiet kif ukoll in-nies li jagħmlu użu minn dawn is-servizzi ħalli b'hekk ikollna stampa tar-realtà soċjali tagħna.

U mbagħad nagħmlu r-rakkomandazzjonijiet tagħna accordingly.

Naħseb din għandha tkun relationship vasta mal-poplu hemm barra, fejn il-poplu jara f'dan il-Kumitat post fejn se jsib lil min jisimgħu u jieħdu bis-serjetà u li jista' jagħmel xi ħaġa.

Dan qiegħda ngħidu għax dawk in-nies li jkunu f'din id-dilemma tal-abbuż u tal-vjolenza domestika, l-akbar problema tagħhom hi li fejn qed imorru jew ma jittieħdux bis-serjetà jew inkella tant hemm backlog u tant hemm xogħol jew l-istituzzjoni tant drat timxi b'ċerta metodu li l-każ tagħhom jintefa' lura u allura ma jħossux li dan is-servizz qed jilħaqhom.

Personalment inħoss li dak huwa topic li nixtieq li niddiskutuh.

ROBERT CUTAJAR: Segwejt b'interess dak li għadek kemm semmejt għax ovvjament inti għandek mano in pasta f'din il-ferita u allura tkellimt b'mod naturali u b'mod reali wkoll.

Issa jien xtaqt nagħmel mistoqsija biex inpoġġi lili nnifsi wkoll fl-istampa.

Inti semmejt il-pulizija u semmejt ukoll il-liġijiet.

Qiegħed nifhem sew li inti qiegħda tgħid li jridu jinbidlu l-liġijiet jew inkella li l-liġijiet qegħdin hemm imma mhux qed jiġu osservati minn min suppost qed josserva dawn il-liġijiet?

Qegħdin jiġu quddiem għajnejja l-ewwel u qabel kollox il-pulizija u din hija l-mistoqsija tiegħi; allura jekk din l-istituzzjoni mhijiex qed tosserva l-liġijiet, allura l-liġijiet iridu jiġu emendati jew inkella l-liġijiet qegħdin hemm imma mhux qed jiġu osservati?

THE CHAIRPERSON: Huwa interessanti ħafna kemm xi kultant oġġett jiddependi mill-prassi, jiġifieri minn dak li normalment isir u allura, jekk dik il-prassi tkun waħda ħażina u ma jkunx hemm policy ċara favur struttura tajba.… Imma hemm ukoll liġijiet li huma neqsin.

Ħalli nsemmi oġġett partikolari li kulmin jidħol fl-uffiċċju tiegħi bħala avukat jistaqsini għalih.

Mara li ġiet imsawwta jew xi ħadd qed jibża' għax kien hemm sensiela ta' abbużi waqt iż-żwieġ imma qatt ma ħadu l-passi meħtieġa għax xtaqu jipprovaw isalvaw iż-żwieġ tagħhom.

Mela jafu li membru minn dik il-koppja hija vjolenti ħafna u jkunu għaddejjin minn separazzjoni.

L-ewwel ħaġa li tiġihom f'moħħhom hija jekk jistgħux b'xi mod jinħareġ xi restraining order biex dak li jkun jitwaqqaf.

Issa kif inhi l-liġi f'pajjiżna, jekk dak li jkun mhux diġa' tak xebgħa jew mhux diġa' għamel crime kontrik, allura dak ir-restraining order ma jistax joħroġ!

Mela inti trid tkun ġarrabt biex tkun tista' tagħmel xi ħaġa bħal din.

Ma jistax ikollok biża' reali li xi kultant tkun għaddejt minnha l-ħaġa u allura taf fejn jista' jasal dak li jkun biex tagħmel restraining order.

U fl-opinjoni tiegħi dak huwa nuqqas gravi fil-liġi tagħna li jista' ikun li ma tajnihiex importanza biżżejjed s'issa.

Nista' nipprova kemm irrid u l-pulizija tista' tipprova kemm trid għax ma tistax tasal għaliha peress li jrid ikun maġistrat, wara li sema' l-kawża ta' theddid jew wara li sema' kawża fuq telefonati żejda pereżempju, biex din tkun tista' tingħata.

Għalhekk dan huwa suġġett li nħoss li għandna nitrattawh f'din is-sensiela ta' kumitati li se jkollna biex dawk l-affarijiet jiġu rranġati wkoll.

Pereżempju, kont qiegħda nitkellem ma' xi ħadd Kanadiż u ma' xi ħadd Amerikan li qaluli li meta jkollok pulizija li ssejħet minħabba vjolenza domestika jew swat, - inti qed taraha mara li ġiet imsawwta jew raġel li ġralu xi ħaġa - l-ewwel ħaġa li jagħmlu huwa li jifirdu liż-żewġ persuni minn xulxin u jagħmlu speċi ta' restraining order.

Dik hi l-ewwel ħaġa li ssir biex inti tħossok safe.

Imma din hija xi ħaġa li ma teżistix f'pajjiżna.

M'għandniex liġi li tgħidlek li l-abuser, dak li jkun tak xebgħa jew li refa' idejh fuqek b'xi mod jew ieħor, inti tista' tirristrinġih jew tarrestah u mbagħad tara x'inhi s-sitwazzjoni.

L-arrest mhuwiex mandatorju għal sitwazzjoni ta' vjolenza domestika.

Jista' ikun li jekk ikun hemm affarijiet li jkunu ta' portata kbira, fejn pereżempju ġġarrab grievous bodily harm, fejn hemmhekk dik il-persuna tista' tispiċċa arrestata.

Imma l-idea ta' ħafna minn nies u ta' nies li batew u li qegħdin ibatu minn vjolenza domestika hi x'se jagħmlu biex jippproteġu lilhom infushom mill-aggressur tagħhom għax il-biża' tkun reali ħafna.

U ħafna drabi meta tikkombina l-fatt li m'għandekx restraining order mal-fatt li meta mort għand il-pulizija bqajt ma nqdejtx..… Jiena ġieli nistaqsi lil min jiġi quddiemi jekk iridux jagħmlu rapport biex min forsi ma tax kashom jibda jagħtiha imma dawn jgħiduli li jekk l-aggressur tagħhom jerġa' jsawwathom, mhux għand il-pulizija jkollhom imorru?!

U jien mhux l-istess pulizija li nkun irrapportajt se nsib quddiemi?!

Għalhekk ma jagħmlu l-ebda rapporti u allura rridu nieħdu ħsiebhom minn qabel.

Il-liġijiet iridu jkunu in place u jridu jkunu tali li nissalvagwardjaw lil dawn in-nies li qegħdin f'sitwazzjoni vulnerabbli.

Jiġifieri bejn il-policies u bejn il-liġijiet għandna bżonn li toħroġ din ir-realtà biex inkunu nistgħu nbiddlu u dan in line wkoll ma' dak li dan il-Gvern jixtieq jagħmel.

Fil-fatt dakinhar smajt lill-Ministru tal-Intern jgħid li aħna rridu pulizija li jkunu iktar friendly man-nies u rridu pulizija li tagħti servizz.

U naħseb li l-element ta' prevenzjoni - jiena ġejja minn linja twila ta' nies fil-pulizija u dejjem kienu jgħiduli first prevent – ma jistax iħaddimha sew il-pulizija jekk ma jkollux il-liġi in line miegħu.

Dak kien is-suġġett li jien nixtieq niddiskutu flimkien ma' għadd ta' nies.

L-Onor.

ETIENNE GRECH: Min-naħa tiegħi xtaqt inżid suġġett ieħor li huwa qasir u li mhux se jeħdilna ħafna ħin.

Ovvjament hemm suġġetti li jieħdu ħafna ġimgħat ta' diskussjoni imma naħseb li dan is-suġġett mhux se jeħdilna daqshekk żmien.

Madankollu xorta waħda nixtieq li ndaħħluh fl-aġenda tagħna għaliex jolqot lil ħafna nies.

U hawnhekk qiegħed nirriferi għall-alkoħoliżmu u għan-nies li huma dipendenti mill-alkoħol.

Bażikament il-problema hi li persuni li għandhom dan il-vizzju qegħdin joqtlu lilhom infushom u qegħdin jaffettwaw ukoll il-karattru tagħhom għax l-alkoħol, apparti milli jagħmel ħsara lill-fwied u lill-ġisem, jagħmel ukoll ħsara lill-moħħ u dan se jaffettwa mbagħad ir-relazzjoni mal-kumplament tal-familja u jista' ikun ukoll li jikkawża l-vjolenza domestika.

Mill-esperjenza tiegħi u minn dak li staqsejt lill-ispeċjalisti kollegi tiegħi, hawn Malta m'hawn l-ebda provvediment tal-liġi li bih tkun tista' tirriferi għat-trattament lil dik il-persuna li qiegħda tagħmel il-ħsara lilha nnifisha u lill-familja tagħha.

Ħafna drabi t-trattament ikun jinvolvi courses jew programmi imma hawn Malta din hija problema għax ma teżistix.

Pereżempju, il-Mental Health Act, li ġiet riveduta fl-2012, fiha provvedimenti li jekk persuna qiegħda tagħmel ħsara lilha nnifisha jew tista' tagħmel ħsara lilha nnifisha jew tista' tagħmel ħsara lil ħaddieħor u qiegħda f'sitwazzjoni fejn tista' tmur għall-agħar, il-liġi tipprovdilek li lil dik il-persuna tista' tirreferiha for treatment or observation jew anke għal trattament ta' emerġenza.

Imma fil-każ tal-alkoħoliżmu dan ma jeżistix u nixtieq li nagħmlu daqsxejn studju dwar din il-problema tant kbira fis-soċjetà tagħna.

THE CHAIRPERSON: Grazzi.

L-Onor.

SILVIO PARNIS: Jiġifieri llum nistgħu nitkellmu fuq aktar minn suġġett wieħed?

Proprjament nixtieq li kulħadd ikollu suġġett wieħed maġġuri li nitkellmu fuqu.

Imma jekk imbagħad ikun hemm dawn is-suġġetti qosra nkunu nistgħu nitrattawhom ukoll imqar darba fix-xahar.

Imma llum xtaqt li nistradaw ruħna fuq x'se nagħmlu mqar fuq erba' suġġetti maġġuri li nkunu nistgħu neħduhom wieħed wara l-ieħor.

SILVIO PARNIS: Il-ġimgħa l-oħra jien tkellimt dwar l-uniformijiet għax naf li din il-kwestjoni se titfaċċa għan-nies bejn wieħed u ieħor lejn l-aħħar ta' Awwissu.

Issa naf li fil-leġiżlatura l-oħra kien inħareġ rapport fuq l-uniformijiet u għalhekk nixtieq li naraw ftit dan ir-rapport, naraw x'kien intalab u jekk ikun hemm bżonn nagħmlu update tiegħu.

Jien ma nixtieqx li jasal Awwissu u jkollna nies b'din il-problema u allura, jekk hemm bżonn li niltaqgħu qabel ir-recess tas-sajf ma' min hu inkarigat mill-uniformijiet minn naħa tal-Ministeru tal-Edukazzjoni, nagħmlu hekk u naraw x'inhuma l-pjanijiet tagħhom.

Naraw ukoll jekk hemmx il-ħsieb li jerġgħu jbiddlu l-uniformijiet tal-iskejjel.

Naħseb li kull wieħed u waħda minna hawn ġew niltaqgħu ma' dawn is-sitwazzjonijiet u forsi, issa li se tibda fil-ħajja tiegħek tal-politika bħala Chairperson ta' dan il-Kumitat kif ukoll bħala Membru Parlamentari, inti wkoll se tiltaqa' ma' dawn in-nies.

Fil-fatt naħseb li l-lokalità li ħriġt fuqha inti hija waħda mill-akbar areas ta' problemi soċjali u dan qed ngħidu mingħajr ma nnaqqas mid-dekor ta' dak li jkun.

Għalhekk nixtieq li jgħaddulna kopja ta' dak ir-rapport li kien sar u mbagħad naraw nistgħux nistiednu lil xi ħadd mid-Dipartiment tal-Edukazzjoni ħalli jgħidilna fiex wasalna fuq dak ir-rapport u naraw jekk baqax ikun hemm problemi għax fl-opinjoni tiegħi dan lanqas kien ġie fis-seħħ u kellna wkoll ċerta kritika f'dan is-sens.

CHAIRPERSON: Grazzi.

DR ELAINE BURMINGHAM (Research Analyst): Dan ir-rapport sar is-sena l-oħra wara li ġew mistiedna Diretturi Ġenerali min-naħa tal-Edukazzjoni.

Ovvjament kien hemm diversi problemi reali li jiġu ffaċċjati min-nies imma l-konklużjoni li konna wasalna għaliha kienet fuq ftehim mad-Direttorat tal-Edukazzjoni li at least l-uniformijiet ma jinbidlux qabel għaxar snin oħra.

U r-raġuni kienet anke fuq livell ta' kompetizzjoni fis-suq lokali ħalli b'hekk negozji żgħar, bħal bazaars, etc jitħajru huma wkoll iġibu l-uniformijiet biex bħala prezzijiet ikunu aktar aċċessibbli għan-nies.

Din kienet ir-raġuni għalfejn l-uniformijiet għandhom jitħallew l-istess għal għaxar snin għax jekk dawn jinbidlu minn hawn u sentejn oħra, negozjant żgħir mhux se jagħmel l-investiment biex jixtri ammont ta' uniformijiet għax jaf li dawn jistgħu jibqgħu ma' wiċċu.

U allura b'dan il-ftehim li kien sar ipprovajna niftħu triq biex ma nħallux monopolju fil-kamp tal-uniformijiet.

THE CHAIRPERSON: Qiegħda nifhem sew li dan il-ftehim diġa' sar u allura for the next ten years hemm agreement li l-uniformijiet mhumiex se jinbidlu?

DR ELAINE BURMINGHAM: Ma sarx agreement imma kien hemm ftehim verbali mad-Direttorat tal-Edukazzjoni fejn aċċettaw li l-uniformijiet ma jinbidlux għal terminu ta' għaxar snin.

ETIENNE GRECH: Jekk familja trid tixtri l-uniformi tista' tixtriha minn fejn trid, basta l-qalziet ikun griż u l-qmis bajda għall-argument?

DR ELAINE BURMINGHAM: Jiddependi għax l-uniformijiet tal-Istat għandhom il-logo fuqhom u allura trid tixtri proprju dik l-uniformi minħabba l-kulleġġi.

Għalhekk mhijiex kwestjoni biss ta' qmis bajda u shorts blu.

SILVIO PARNIS: L-argument tiegħi huwa dan; ilkoll kemm aħna nafu kemm huma għoljin l-uniformijiet tal-iskejjel.

Issa jien ma nixtieqx nara lill-ġenituri bi sfidi soċjali qishom it-tallaba minħabba l-uniformijiet!

Għalhekk forsi tkunu tistgħu tgħaddulna dan ir-rapport li kien sar fil-leġiżlatura l-oħra ħalli naraw eżattament x'kien intqal għax jekk m'inix sejjer żball sas-sena l-oħra kienu nbidlu l-uniformijiet ta' ċerti skejjel.

THE CHAIRPERSON: L-Onor.

CARMELO ABELA: Jiena kont membru fis-Social Affairs Committee u allura kont preżenti wkoll għal-laqgħat li saru fuq dan is-suġġett tal-uniformijiet.

Kien sar ukoll rapport mill-Uffiċċju tal-Kompetizzjoni Ġusta minħabba li din l-issue tqum minn sena għall-oħra, speċjalment kull bidu ta' sena skolastika.

Aħna konna ġibna quddiem il-Kumitat mhux biss lil min għamel dan ir-rapport imma r-rappreżentanti kollha tas-settur edukattiv, jiġifieri s-settur Privat, tal-Knisja u dak Statali.

Kien sar ukoll rapport mill-Kumitat għall-Affarijiet Soċjali wara din id-diskussjoni.

Id-Diretturi Ġenerali tal-Qasam Edukattiv tennew li se jagħtu direzzjoni sabiex l-uniformijiet ma jinbidlux u semmew il-perijodu ta' għaxar snin.

Barra minn hekk kellhom jinsistu wkoll fuq il-flessibilità u allura jekk inti għandek skola jew kulleġġ li se jinsistu fuq qmis bajda, m'hemmx għalfejn jinsisti fuq qmis bajda mixtrija mingħand "ABC" shop imma dik il-qmis tista' tixtriha minn fejn trid.

Kien hemm ċirkostanzi fejn jekk inti tixtri qmis mingħand ħanut "A" se ssibha prezz u minn ħanut "B" se ssibha prezz ieħor, l-importanti li tkun qmis bajda biex taqbel mal-uniformi.

Kienu se jagħtu wkoll direzzjoni f'forma ta' ordni mhux biss fuq li ma jinbidlux l-uniformijiet għal perijodu ta' għaxar snin imma li jkun hemm ukoll din il-flessibilità u li kemm jista' ikun l-uniformijiet ma jinbidlux, jew meta jkunu se jinbidlu, ma jkunux uniformijiet ikkomplikati.

Mela jekk inti għandek bżonn ċerta kuluri għall-uniformi, tipprovax issib l-iktar kuluri strambi u li diffiċli ssibhom fis-suq imma kemm jista' ikun sib kuluri li jkunu available minn diversi ħwienet differenti biex inti tqabbel l-aħjar prezzijiet.

U naħseb li jagħmel sew dan il-Kumitat jekk jirreferi ftit għal dik id-diskussjoni li kienet saret u persważ li l-istaff jistgħu jagħtukom kopja tagħhom.

B'hekk jekk wieħed iħoss li hemm ċerti affarijiet li mhux qed jimxu magħhom, naħseb li dan il-Kumitat jista' jikkonsidra wkoll li jibgħat għad-Direttur Ġenerali sabiex ifakkar ftit dak li kien intqal biex jaraw jekk hux qed jimxu miegħu jew le, speċjalment fejn jidħol is-settur statali għax jidher li ċerti prezzijiet, funnily enough, kienu ogħla fis-settur statali milli kienu fis-settur Privat jew tal-Knisja.

Dan skont ir-rapport li ppreżentaw l-Uffiċċju tal-Kompetizzjoni Ġusta li tpoġġa wkoll kopja tiegħu fuq il-Mejda tal-Kamra permezz ta' dan il-Kumitat.

Nifhem li din l-issue dejjem se tqum imma dan il-Kumitat kien diġa' iddiskuta dan is-suġġett b'mod estensiv u kienu ttieħdu ċerti deċiżjonijiet.

Forsi tajjeb li jsir follow-up jekk dawn id-deċiżjonijiet humiex qed jiġu osservati jew le.

THE CHAIRPERSON: Dak hu s-suġġeriment li kont se nagħmel jien wara li tkellmet Dr Burmingham, li ġaladarba l-istudju sar u m'ilux daqshekk, ma nerġgħux nieħdu l-ħin ta' dan il-Kumitat biex nerġgħu nġibu lil kulħadd hawnhekk.

Imma jekk kien hemm din il-volontà li ċerti affarijiet iseħħu u li l-uniformijiet jibqgħu l-istess għall-għaxar snin li ġejjin, nistgħu nistiednu lid-Direttur tal-Edukazzjoni sabiex l-ewwelnett tgħidilna jekk hux qed isir hekk jew le.

U t-tieni biex nuru lill-awtoritajiet li dan il-Kumitat qiegħed jagħmel follow-up ta' dak ir-rapport u li qed naraw li r-rakkomandazzjonijiet ittieħdu bis-serjetà.

B'hekk naħseb li nkunu qegħdin ngħaqqdu ż-żewġ affarijiet flimkien.

Ġaladarba l-Onor.

Parnis qajjem dan is-suġġett nixtieq li nkun naf x'jaħseb fuq din is-sitwazzjoni.

(Interruzzjonijiet) Tajjeb.

Mela naħseb li nistgħu nagħmlu stedina biex tiġi d-Direttur Ġenerali ħalli tagħtina update fil-laqgħa li jmiss.

Mela bħala suġġetti li se niddiskutu s'issa semmejna l-Housing, l-isports u l-obeżità, il-liġi li tirregola d-donazzjonijiet tal-organi u l-vittmi tal-vjolenza domestika vis-à-vis l-istituzzjonijiet, jiġifieri issa se niddiskutu dan is-suġġett mill-mod ta' kif qed jiġu trattati l-vittmi tal-vjolenza domestika mill-istituzzjonijiet.

Għalhekk irridu nagħtu ordni biex naraw mil-liema suġġett se nibdew.

Naturalment naħseb li kulħadd se jara s-suġġett tiegħu bħala l-aktar importanti imma fl-opinjoni tiegħi għandna nibdew mill-aktar nies vulnerabbli.

Ovvjament I'm open biex nara ħaddieħor x'jaħseb fuq is-suġġetti li għandna quddiemna u liema għandna nitrattaw l-ewwel.

ONOR ETIENNE GRECH: Sinjura President, tista' terġa' tirrepeti liema huma s-suġġetti?

THE CHAIRPERSON: Aħna semmejna l-aspett sportiv u l-issue tal-obeżità, il-Housing, id-donazzjonijiet tal-organi u l-kwestjoni tad-domestic violence vis-à-vis il-vittmi tal-vjolenza domestika.

Issa li kieku kellek tagħti ordni dwar liema suġġetti għandna niddiskutu l-ewwel, b'liema taħseb li għandna nibdew il-ġimgħa d-dieħla?

Naf li sal-ġimgħa d-dieħla mhux żmien biżżejjed biex forsi jiġu l-mistiedna hawnhekk imma jiena naf li fuq dak is-suġġett nista' nipprovdi lin-nies li jistgħu jitkellmu fuqu l-ġimgħa d-dieħla.

Ma rridx qisu li nimponi jien l-aġenda imma nixtieq nara taħsbux bħali dwar l-ordni ta' dawn id-discussions li se jkollna.

L-Onor.

ETIENNE GRECH: Jiena naħseb li tal-Housing għandha tkun l-ewwel, tal-organ donation it-tieni, tal-obeżità u l-isports it-tielet u tal-vjolenza domestika r-raba' waħda.

(Interruzzjonijiet)

THE CHAIRPERSON: L-Onor.

SILVIO PARNIS: Jien m'għandi l-ebda oġġezzjoni dwar liema suġġett għandna nibdew niddiskutu l-ewwel.

L-importanti li naħdmu u mmexxu u li naraw li l-affarijiet ma jibqgħux biss fuq il-karta.

Lili ibagħtuli l-aġenda u kif tibgħatuli l-aġenda mmexxu.

THE CHAIRPERSON: Naħseb li s-suġġett tal-organ donation, għalkemm wasal iż-żmien li niddiskutuh u li rridu nagħmlu xi ħaġa dwaru, imma bħalissa għalkemm m'hemmx liġi, id-donazzjoni tal-organi hija possibbli.

U għalkemm nixtieq li dan is-suġġett ikun ukoll fuq l-aġenda tagħna, naħseb li s-suġġett tal-obeżità u l-isports, is-suġġett tal-vjolenza domestika u s-suġġett tal-Housing huma aktar problemi li qed jaffettwaw ammonti kbar ta' nies.

Issa jien mhux is-soltu tiegħi li nkun utilitarian imma naħseb li fejn jidħlu n-nies għandna nagħmlu hekk.

U allura minbarra tal-vjolenza domestika, iż-żewġ priorities tiegħi jkunu l-Housing u l-vjolenza domestika followed by l-obeżità u l-isports u mbagħad l-organ donation.

L-Onor.

ROBERT CUTAJAR: Jiena nasal biex inpoġġi bħala priorità – qed ngħid hekk mhux biex noħloq xi forma ta' kontroversja - il-vjolenza domestika u mbagħad l-obeżità għax il-punt li forsi ma elaborajtx fuqu biex nagħti ċans lil ħaddieħor kien dak li mal-isports u l-obeżità għandek ukoll il-formazzjoni tal-karattru tat-tfal u ż-żgħażagħ li huma l-irġiel u n-nisa ta' għada.

Għalhekk inħoss li dan is-suġġett għandu jidħol bħala priorità.

Is-suġġett tal-organ donation inpoġġih fit-tielet post u l-Housing, minħabba li hemm diversi punti li smajna lill-Ministru tagħmel riferenza għalihom u allura jistgħu jkunu wkoll fuq l-aġenda nazzjonali fil-ġimgħat li ġejjin, u minħabba li jista' ikun hemm xi issues ta' kontroversja, jien kieku npoġġih fl-aħħar tal-lista.

THE CHAIRPERSON: Mela s-suġġett tal-vjolenza domestika għandna żewġ membri li jaqblu li għandu jkun l-ewwel suġġett li niddiskutu.

Ma nafx jekk l-Onor.

Silvio Parnis iridx jagħti l-input tiegħu dwar jekk dan għandux ikun hekk.

SILVIO PARNIS: Iva naqbel li l-vjolenza domestika għandha tiġi diskussa l-ewwel.

THE CHAIRPERSON: Mela l-ewwel suġġett se jkun il-vjolenza domestika.

Imbagħad għandna s-suġġetti l-oħra li huma l-obeżità u l-isports li wkoll hemm żewġ membri li jaħsbu li għandha tkun fit-tieni post. Is-suġġett tal-organ donation qiegħed pjuttost lura.

Tajjeb.

Mela s-suġġett tal-obeżità u l-isport jiġi t-tieni, imbagħad l-organ donation u fl-aħħar il-Housing.

Naraw naqblux fuq hekk?

L-ewwel suġġett li niddiskutu jkun dak fuq il-vittmi tal-vjolenza domestika vis-à-vis l-istituzzjonijiet.

Imbagħad għandna l-isport abbinat mal-problema tal-obeżità, l-organ donation u fl-aħħar il-Housing.

ETIENNE GRECH: L-obeżità irridu narawha b'mod ġenerali u mhux biss vis-à-vis l-isport.

Għalhekk irridu nitkellmu fuq x'jieklu t-tfal fl-iskejjel u x'tip ta' lunches jieħdu magħhom l-iskola.

THE CHAIRPERSON: Il-punt li naħseb telaq minnu l-Onor.

Robert Cutajar kien dwar l-isport rather milli l-obeżità.

Jiena kont qed nara li l-obeżità indaħħluha mal-isport bħala a healthier lifestyle.

Irrid nara t-topic hux se jkun iktar iffokat fuq l-obeżità jew inkella fuq l-isport, u allura l-isport ikun parti minn dak l-istudju wkoll.

ROBERT CUTAJAR: Meta semmejt l-isports ovvjament miegħu mbagħad se joħorġu friegħi oħra.

L-obeżità semmejtha għax aħna forsi għadna m'aħniex konxji fuq liema livelli jinsab pajjiżna vis-à-vis l-istandards Ewropej.

Kif qal tajjeb l-Onor.

Grech hemm ħafna affarijiet iduru ma' dan is-suġġett u hawnhekk qegħdin immissu proprju l-komunitajiet tagħna għaliex ma' din il-kuxjenza sportiva titlaq ukoll il-formazzjoni tal-karattru u nerġa' nisħaq iżżomm 'il bogħod ukoll minn ċerti vizzji, li jekk niftakar sew u hawnhekk norbot dak li qed ngħid ma' dak li għedt fl-ewwel laqgħa, meta għedt li l-problemi ta' Ħal Għaxaq mhumiex l-istess problemi li jeżistu l-Mellieħa pereżempju.

Jien naħseb li jekk nidħlu fuq il-ġid li jagħmel dan is-suġġett partikolari, naħseb li nistgħu mmissu ħafna affarijiet oħra.

L-obeżità għandha tkun ukoll parti mis-suġġett għax din imbagħad tiftaħ għal diskussjonijiet oħra.

THE CHAIRPERSON: L-enfasi ta' dak li qed jgħid l-Onor.

Robert Cutajar huwa aktar l-isports imma mbagħad nistgħu nieħdu l-obeżità bħala item minn dak is-suġġett.

Imma l-main item għandu jkun l-isports u li l-kultura sportiva tista' tgħin biex titnaqqas l-obeżità anke fit-tfal.

Dak li qed jgħid l-Onor.

Etienne Grech huwa li nieħdu l-obeżità bħala l-focal point tagħna imma jien naħseb li nistgħu niddiskutuhom flimkien.

L-Onor.

ETIENNE GRECH: Min jipprattika l-isports joqgħod attent għad-dieta tiegħu għax l-ikel jifforma parti mill-isport innifsu.

Jiġifieri mhux se jkun hemm sportiv serju li jiekol li jrid, li jiekol affarijiet li jħaxxnu, li jiekol ħafna ħelu, eċċ. Għalhekk id-dieta hija parti mill-ħajja tal-isportiv.

THE CHAIRPERSON: Mela naħseb li nistgħu nabbinaw dawn iż-żewġ topics u mbagħad ovvjament se jkun hemm suġġetti anċillari li joħorġu minnhom.

U dak se jkun it-tieni suġġett tagħna.

It-tielet suġġett għandu jkun id-donazzjoni tal-organi u mbagħad fl-aħħar għandna l-Housing.

Suġġetti oħra bħal dak tal-uniformijiet nistgħu ndaħħluhom fl-aġenda wkoll għax huma minor issues.

U għandna wkoll il-kwestjoni tal-alcoholism u tal-mental capacity act fejn nistgħu nagħmlu a one time session fix-xahar fejn nitrattaw dawn is-suġġetti minuri u b'hekk mhux inkunu ffokkajna biss fuq suġġett maġġuri f'xahar.

Jekk ikun hemm bżonn insejħu lil xi mistednin nistgħu nagħmlu hekk u jekk ikun bżonn li joħroġ rapport, dan ikun wieħed qasir.

Ovvjament kollox jittieħed fid-dawl tas-suġġett li nkunu qegħdin nitrattaw.

Jekk se nitrattaw din l-issue tal-alcoholism bħala a minor issue, nistgħu nġibu persuni li jitkellmu fuqha, imma tkun xi ħaġa limitata u mhux nitrattawha daqslikieku tkun xi ħaġa ta' importanza maġġuri.

Iktar se jkun hemm diskussjoni fuq dawn il-minor issues bejnietna u forsi nagħmlu wkoll xi riċerki milli noqogħdu niltaqgħu mal-pubbliku in ġenerali.

Naħseb li llum imxejna ħafna u nistgħu nieħdu dawn is-suġġett li semmejna bħala l-linja tax-xogħol tagħna.

Kemm se niddedikaw ħin għal kull suġġett huwa daqxejn diffiċli biex ngħidu at this point.

Imma ġaladarba stradajna s-suġġetti wara xulxin inżommu dik l-ordni.

Ovvjament dejjem se ssib aktar xi tgħid imma nistgħu ninformaw lill-membri l-oħra li mhumiex preżenti llum ħalli jekk jafu b'xi persuni li jistgħu jgħinuna f'dan ir-rigward, jgħaddulna din l-informazzjoni ħalli nagħmlu lista ta' dawk il-persuni - minbarra l-awtoritajiet, eċċ - li rridu nkellmu.

Il-ġimgħa d-dieħla nistgħu nibdew b'xi persuni partikolari li huma vittmi ta' vjolenza domestika għax nixtieq li l-persuni li se jkunu qegħdin ikellmu lil dan il-Kumitat li jkunu ġejjin mill-awtoritajiet, inġibuhom at the end of our discussion.

Qed ngħid hekk ħalli aħna nkunu diġa' smajna l-esperjenzi tan-nies u b'hekk inkunu nistgħu nagħmlu ċerti mistoqsijiet u nkunu nistgħu nagħmlu mpatt akbar fuq ir-rappreżentanti tal-awtoritajiet u naraw x'qegħdin jagħmlu.

Min-naħa tagħna nkunu morally equipped biex nagħmlu l-mistoqsijiet rilevanti lilhom.

U naħseb hekk irridu nimxu.

DR ELAINE BURMINGHAM: Minħabba li se jkun hawn vittmi ta' vjolenza domestika, taħseb li se jkun hawn xi request sabiex il-cameras jintfew?

Qed nistaqsi biex aħna nkunu ppreparati.

THE CHAIRPERSON: Jista' ikun hemm requests mingħand in-nies sabiex il-cameras jintfew imma l-audio jibqa' għaddej u forsi nintalbu wkoll sabiex inbiddlu l-isem ta' dak li jkun biex inżommu l-identità tiegħu mistura.

Jien kelli xi ħaġa f'moħħi u llum iddiskutejtha ma' waħda mill-vittmi tal-vjolenza domestika, fejn din actually insistiet li tidher għax waħda mill-affarijiet li vittma ta' vjolenza domestika trid tegħleb hija l-biżgħa u l-fatt li hi tħoss li ma ġietx trattata tajjeb mill-awtoritajiet, il-fatt li jafu jew li jistgħu jkunu jafu li hi qed tagħmel xi ħaġa biex tbiddel din is-sitwazzjoni, it empowers her.

Allura jista' ikollna nies li jkunu jixtiequ li jiġu jidhru.

ROBERT CUTAJAR: Forsi ma rridux naqgħu fit-tentazzjoni – inti hawnhekk tgħallimni - jekk hemm xi każijiet li għadhom sub judice li jkun hawn min jiġi juża lilna bħala Kumitat biex b'xi mod jieħu xi gwadann personali.

Jekk hemm każ għaddej il-Qorti, jista' ikun li din tkun qiegħda tilgħab logħba biex tiggwadanja.

Issa jien ma nafx min huma dawn il-persuni li ġejjin ikellmuna imma l-parir tiegħi hu li we play it safe ħalli ma jkunx hawn min jipprova juża lil dan il-Kumitat biex jasal fejn irid jasal.

THE CHAIRPERSON: Naħseb li tkun idea tajba li meta nibdew niddiskutu ma' dawn il-persuni we make it clear li affarijiet li għadhom għaddejjin fil-Qorti u li qegħdin sub judice ma jiġux diskussi f'dan il-Kumitat.

Imma nista' nassigurak li ħafna drabi se nsibu li ma jkunux ittieħdu passi kontra l-awtoritajiet u dak huwa l-pern ta' kollox; li l-awtoritajiet qegħdin jagħmluha diffiċli biex dak li jkun iħossu komdu sabiex jieħu l-passi.

U għalkemm dak li jkun jgħaddi minn ċerti affarijiet, jibqa' ma jieħux passi legali.

ETIENNE GRECH: Fil-fatt lanqas huma reported u dik hija problema kbira.

Issa r-rapporti finali min se jkun qiegħed jagħmel id-drafting tagħhom?

THE CHAIRPERSON: Għandna lil Dr Burmingham li se tkun qiegħda tagħmel id-drafting tar-rapporti u se tkun qiegħda tagħmel ukoll ir-riċerka li aħna nitolbuha tagħmel fil-kors tad-diskussjonijiet tagħna.

Pereżempju nistgħu nitolbuha tagħmel riċerka fuq il-metodi li jintużaw barra minn Malta biex aħna nkunu nistgħu ntejbu l-metodi tagħna jew inkella tħares lejn il-Mental Capacity Act biex naraw kif din titqabbel ma' dak li għandna aħna.

ETIENNE GRECH: Jiġifieri riċerka fuq x'tikkawża l-obeżità, il-ġenetika tal-obeżità u dawn l-affarijiet se tkun tista' tagħmilhom hi wkoll?

THE CHAIRPERSON: Dr Burmingham hija persuna legali u għalhekk, kemm jista' ikun nitolbuha affarijiet li jaqgħu taħt ir-remit tagħha.

Issa fuq xi ħaġa medika, jekk ikun hemm bżonn inġibu lil ħaddieħor.

I'm sure li nkunu nistgħu nġibu lil xi ħadd mill-Mediċina bħal pereżempju, xi nutritionist jew lil xi ħadd ieħor.

Tista' tagħmlilna xi tip ta' riċerka imma jien mhux se npoġġi l-oneru fuqha li tagħmel riċerka li tirrikjedi preċiżjoni medika meta l-kamp tagħha huwa dak legali.

Jekk aħna nkunu nistgħu nagħmlu riċerka in ġenerali to start off the discussion, dik m'għandix problema imma mbagħad, ovvjament ikunu jridu jiġu nies li huma fin-nutrition għall-grazzja tal-argument u jitkellmu aktar fid-dettall huma fuq dan is-suġġett.

SILVIO PARNIS: Peress li l-ġimgħa d-dieħla għedna li se nitkellmu fuq il-vjolenza domestika, se jkollna xi nies li huma taħt l-età?

Min se jiġi huma adulti.

Jekk hawn xi affarijiet oħra li tixtiequ tiddiskutu qabel nagħlqu l-laqgħa, nistgħu nitkellmu fuqhom issa.

L-ewwelnett nixtieq ninformaw lill-membri l-oħra biex ovvjament jekk hemm xi nies li jistgħu jassistuna fis-suġġett li jmiss, li huwa fuq il-vjolenza domestika, ikunu jistgħu jagħmlu dan.

Actually naħseb aħjar li l-ewwel item ikun tal-uniformijiet ġaladarba dan se jkun suġġett qasir ħafna.

U forsi s-Segretarju tagħna jgħaddi koppja tar-rapport minn qabel ħalli nilħqu narawh bil-kwiet.

Naf li dan qiegħed ukoll fuq il-website tal-Parlament.

Mela l-ewwel item fuq l-aġenda tal-laqgħa li jmiss se jkun fuq l-uniformijiet, fejn se nistiednu lid-Direttur tal-Edukazzjoni u mbagħad nibdew nitkellmu fuq il-vittmi tal-vjolenza domestika vis-à-vis l-awtoritajiet.

Jekk ħadd m'għandu xi jgħid aktar naġġornaw din il-laqgħa għal bħal lum ġimgħa fis-6.30 p.m. Nirringrazzjakom.

Fis-7.31 p.m. il-Kumitat aġġorna għal data li kellha tiġi komunikata iktar tard.

Proceedings, agenda, minutes and transcripts of the parliamentary committees docx


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 22 ta' Mejju 2013

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:05 p.m.

L-Onor.

Christopher Fearne, President tal-Kumitat, ippresieda.

PREŻENTI: Il-Ministru għall-Affarijiet Barranin l-Onor.

Deo Debattista (sostitut tal-Onor.

Għal xi ħin kienu preżenti wkoll l-Onor.

ASSENTI: L-Onor.

Toni Bezzina u l-Onor.

L-Iskrivan tal-Kumitat qal it-talba.

Il-Minuti tal-laqgħa Nru. 1 li saret fis-6 ta' Mejju, 2013 kienu konfermati.

AFFARIJIET AMMINISTRATTIVI

Korrispondenza: Il-President tal-Kumitat għarraf lill-Membri li l-Kumitat kien inċeva din il-korrispondenza:-

Dokument 27 Il-Quito Comunique datat is-27 ta' Marzu 2013 maħruġa mill-Inter Parliamentary Union dwar is-suġġett 'Post-2015 development agenda u the new Sustainable Development Goals' li l-iSpeaker għadda għall-attenzjoni tal-Kumitat;

Dokument 28 Kopja tar-rapport li l-Kunsill għadda lill-Parlament Ewropew u lill-Parlamenti Nazzjonali dwar ix-xogħol tal-Kumitat Permanenti dwar koperazzjoni f'operazzjonijiet ta' sigurtà interna għall-perjodu Lulju 2011 u Diċembru 2012 li nbagħat skont Artiklu 71 tat-Trattat dwar il-Funzjonament tal-Unjoni Ewropea u Artiklu 6 (2) tad-Deċiżjoni tal-Kunsill li waqqfet dan l-Kumitat Permanenti; u

Dokument 29 Talba għal-laqgħa mad-Deputat Prim Ministru u Ministru għall-Affarijiet Barrani tal-Montenegro, Igor Luksic, li se jżur Malta bejn l-4 u s-6 ta' Ġunju 2013.

Kopja ta' dawn id-dokumneti kienet diġà ġiet ċirkolati fost il-Membri permezz ta' email.

Safar: Il-Kumitat qabel li fir-rigward tal-invit tal-Kumitat għall-Affarijiet Ewropej tal-Assemblea Nazzjonali ta' Franza għal laqgħa dwar il-finanzjament taċ-ċinema Ewropew li se ssir fit-18 u d-19 ta' Ġunju, 2013 jattendu l-Onor.

Jason Azzopardi u l-Onor.

Gruppi ta' Ħidma: Il-President inform lill-Kumitat li l-Membri min-naħa tal-Gvern fuq il-Grupp ta' Ħidma I huma l-Onor.

Deo Debattista u l-Onor.

Marlene Farrugia u li ċ-chairpersons ta' Gruppi ta' Ħidma II u III huma l-Onor.

Marlene Farrugia rispettivatment bil-Membri l-oħra jiġu nominati aktar 'il quddiem mill-Whips.

DISKUSSJONI DWAR MOZZJONI NRU.

36 IPPREŻENTATA MILL-PRIM MINISTRU DWAR IR-RATIFIKA TA' PROTOKOLL FUQ IT-TĦASSIB TAL-POPLU IRLANDIŻ DWAR IT-TRATTAT TA' LISBONA LI JINHEMEŻ MAT-TRATTAT DWAR L-UNJONI EWROPEA U MAT-TRATTAT DWAR IL-FUNZJONAMENT TAL-UNJONI EWROPEA SKONT IL-PROVVEDIMENTI TAS-SUB-ARTIKLU (2) TAL-ARTIKLU 2 TAL-ATT DWAR L-UNJONI EWROPEA.

Dokument 30 Kopja ta' Mozzjoni Nru. 36 ippreżentata fis-17 ta' Mejju 2013 mill-Prim Ministru dwar ir-Ratifika ta' Protokoll fuq it-tħassib tal-poplu Irlandiż dwar it-Trattat ta' Lisbona li jinhemeż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea

Il-Kumitat iddiskuta din il-mozzjoni u innota li:-

dan il-Protokoll kien imwiegħed lill-poplu Irlandiż qabel ma nżamm ir-referendum dwar ir-ratifika tat-Trattat ta' Lisbona fl-Irlanda u dan wara li fl-Irlanda ma kienx għadda r-referendum dwar il-Kostituzzjoni Ewropea;

it-temi ttrattati f'dan il-Protokoll huma d-dritt għall-ħajja, il-familja u l-edukazzjoni; li m'għandu jinbidel xejn fil-firxa u l-operat tal-kompetenza tal-Unjoni Ewropea fir-rigward tat-tassazzjoni kif ukoll is-sigurtà u d-difiża fil-kuntest ta' Stat Membru b'politika ta' newtralità militari, liema temi huma kollha ta' relevanza kbria anke għal Malta;

dan il-Protokoll jgħodd għall-pajjiżi kollha; u

dan il-Protokoll għandu jidħol fis-seħħ fit-30 ta' Lulju 2013 mal-adeżjoni tar-Repubblika tal-Kroazja.

Il-Kumitat qabel li l-President tal-Kumitat jirrapporta lill-Kamra b'rakkomandazzjoni favur ir-ratifika ta' dan il-Protokoll li se jkun mehmuż mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea.

DISKUSSJONI MAL-MINISTRU GĦALL-AFFARIJIET BARRANIN DWAR L-AĠENDA TAL-KUNSILL TAL-MINISTRI GĦALL-AFFARIJIET BARRANIN LI SE JINŻAMM FI BRUSSELL FIS-27 U T-28 TA' MEJJU 2013

Il-Ministru għall-Affarijiet Barranin, l-Onor.

George Vella, għamel preżentazzjoni fuq l-items li, sa dak inhar, kienu jidhru fuq l-aġenda tal-Kunsill tal-Ministri għall-Affarijiet Barranin tal-Unjoni Ewropea li kien se jsir fit-28 u d-29 ta' Mejju 2013, fejn, fost l-oħrajn, tkellem dwar is-sitwazzjoni fis-Sirja, il-Proċess għall-Paċi fil-Lvant Nofsani kif ukoll dwar diversi strumenti u modi oħra li l-Unjoni Ewropea tuża biex tgħaddi għajnuna għal żvilupp (ODA).

Wara kien hemm diskussjoni.

DISKUSSJONI DWAR IR-RAKKOMANDAZZJONI TAL-KUMITAT GĦALL-AFFARIJIET BARRANIN TAL-PARLAMENT EWROPEW DWAR REVIŻJONI FL-ORGANIZZAZZJONI U L-FUNZJONAMENT TAL-EUROPEAN EXTERNAL ACTION SERVICE (EEAS)

Bil-permess tal-Kumitat, l-Onor.

Carmelo Mifsud Bonnici, li kien għadu kif ġie appuntat kelliem ewlieni tal-Oppożizzjoni għall-Affarijiet Barranin u allura kien se jiġi appuntat Membru fuq dan il-Kumitat, talab li dan l-item jerġa' jittella' fuq l-aġanda tal-laqgħa li jmiss sabiex ikun jista' jeżamina d-dokument.

Il-Kumitat laqa' din it-talba.

Il-President għadda lill-Membri abbozz ta' rakkomandazzjonijiet għall-Parlament Ewropew li kellhom iservu ta' bażi għal diskussjoni fil-laqgħa li jmiss.

Dokument 31 Abbozz ta' rakkomandazzjonijiet għall-Parlament Ewropew dwar reviżjoni fl-organizzazzjoni u l-funzjonament tal-European External Action Service bħala bażi għal diskussjoni fil-laqgħa li jmiss.

KWESTJONARJU TAL-COSAC

Il-Kumitat qabel mal-abbozz ta' risposti għal dan il-kwestjonarju dwar il-proċeduri u l-prattiċi għall-iskrutinju ta' proposti leġislattivi tal-Unjoni Ewropea, liema abbozz kien diġà ġie mgħoddi għall-attenzjoni tal-Membri.

Dokument 32 Ir-risposti għall-kwestjonarju tal-COSAC dwar il-proċeduri u l-prattiċi għall-iskrutinju ta' proposti leġislattivi tal-Unjoni Ewropea

DISKUSSJONI FUQ MOZZJONI NRU.

35 IPPREŻENTATA MILL-MINISTRU GĦALL-FINANZI DWAR IR-RATIFIKA TAT-TRATTAT DWAR STABBILITA', KOORDINAZZJONI U GOVERNANZA MAGĦMUL FI BRUSSELL FIT-2 TA' MARZU 2012

Bil-permess tal-Kumitat, l-Onor.

Carmelo Mifsud Bonnici stqarr li n-naħa tal-Oppożizzjoni kienet taqbel mar-ratifika ta' dan it-Trattat.

Il-President għarraf li skont il-provvedimenti tal-Artiklu 2 tal-Att dwar l-Unjoni Ewropea l-Kumitat għandu jiddiskuti dan it-Trattat u jirrapporta lill-Kamra u għaldaqstant ippropona li din d-diskussjoni ssir fil-laqgħa li jmiss bil-parteċipazzjoni tal-Ministru għall-Finanzi, l-Onor.

Edward Scicluna.

Il-Kumitat qabel ma' din il-proposta.

Fis-7.38 pm il-Kumitat aġġorna għal data li kellha tiġi komunitaka aktar tard b'din l-aġenda:-

Affarijiet Amministrattivi;

Diskussjoni fuq Mozzjoni Nru. 35 ippreżentata mill-Ministru għall-Finanzi dwar ir-Ratifika tat-Trattat dwar Stabbilita', Koordinazzjoni u Governanza magħmul fi Brussell fit-2 ta' Marzu 2012;

Diskussjoni dwar ir-Rakkomandazzjoni tal-Kumitat għall-Affarijiet Barranin tal-Parlament Ewropew dwar reviżjoni fl-organizzazzjoni u l-funzjonament tal-European External Action Service (EEAS); u

Xi aġenda oħra li tista' tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET SOĊJALI

LAQGĦA NRU 2

L-Erbgħa, 22 ta' Mejju, 2013

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.18 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Robert Cutajar u l-Onor.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 01 li saret nhar l-Erbgħa 15 ta' Mejju 2013 ma ġewx ikkonfermati u jridu jsiru xi korrezzjonijiet għalihom.

Iċ-Chairperson poġġiet fuq il-Mejda tal-Kamra:

Dok 001 Ittra datata 14 ta' Frar, 2013 mibgħuta mill-Imħallef Franco Depasquale Chairman tal-Bord tal-Pulizija, fejn ma' din l-ittra qiegħed jippreżenta lill-Kumitat ir-Rapport Annwali għas-Sena 2012 dwar il-ħidma tal-Bord.

DISKUSSJONI MILL-MEMBRI TAL-KUMITAT DWAR IL-PJAN TA' ĦIDMA GĦALL-KUMITAT DWAR L-AFFARIJIET SOĊJALI GĦAL DIN IL-LEĠIŻLATURA - KONTINWAZZJONI

Il-Membri tal-Kumitat preżenti tkellmu fuq suġġett partikolari li fil-fehma tagħhom il-Kumitat Permanenti dwar l-Affarijiet Soċjali għandu jiddiskuti waqt il-ħidma tiegħu.

Fost is-suġġetti li ssemmew kien hemm erbgħa li ngħataw l-aktar importanza u li se jibdew jiġu diskussi mill-Kumitat.

Kien hemm qbil dwar l-ordni kronoloġika li għandhom jiġu diskussi dawn is-suġġetti, li huma l-Vjolenza Domestika, l-Obeżità u l-iSports, l-Organ Donation u l-Housing.

Ġie maqbul li l-Kumitat ikollu 3 laqgħat fix-xahar fejn ikollu mistednin preżenti u mbagħad iħalli laqgħa oħra biex jiġi diskuss xi suġġett partikolari bejn il-Membri tal-Kumitat.

Wara kien hemm diskussjoni.

Fis-7.31 p.m. il-Kumitat aġġorna għal data li kellha tiġi komunikata iktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 3

It-Tnejn, 27 ta' Mejju 2013 fl-4.00p.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar It-Tnejn, 27 ta' Mejju 2013 fl-4.00p.m. fil-Kamra tal-Kumitati fil-Palazz il-Belt, b'din l-aġenda:

Preżentazzjoni tal-esibizzjoni permanenti dwar il-Parlament ta' Malta; u

Affarijiet oħra

24 ta' Mejju 2013 SKRIVAN TAL-KAMRA